ผู้พิการทางสายตาพร้อมคู่หู ร่วมแข่งขันเดินวิ่งการกุศล TAP RUN เพื่อคนตาบอด 2023
สมาคมคนตาบอดแห่งประเทศไทย จัดกิจกรรมแข่งขันเดินวิ่งเพื่อสุขภาพการกุศล TAP RUN เพื่อคนตาบอด 2023 เป็นครั้งแรกในประเทศไทย โดยมีจุดเริ่มต้นและเส้นชัย ณ  ลานอเนกประสงค์ใต้สะพานพระรามแปด เขตบางพลัด เพื่อระดมทุนสร้างศูนย์ช่วยเหลือฟื้นฟูและเสริมพลังคนตาบอดไทย มีนักวิ่งที่เป็นผู้พิการทางสายตาวิ่งร่วมกับไกด์รันเนอร์   รวมกว่า 100 คู่ ช่วยส่งเสริมการทำกิจกรรมร่วมกันระหว่างสมาคมกับหน่วยงานภายนอกและคนตาบอดในสังคม โดยมีแขกผู้มีเกียรติร่วมวิ่ง อาทิ นายชัชชาติ สิทธิพันธ์ุ ผู้ว่าราชการกรุงเทพมหานคร ประธานในพิธี นายเอกมล แพทยานันท์ นายกสมาคมคนตาบอดแห่งประเทศไทย นางสาวสราญภัทร อนุมัติราชกิจ อธิบดีกรมส่งเสริมและพัฒนาคุณภาพชีวิตคนพิการ เข้าร่วมด้วยสำหรับกิจกรรมประกอบไปด้วย การวิ่งฮาล์ฟมาราธอน ระยะทาง 21.1  กิโลเมตร มินิมาราธอน 10.5 กิโลเมตร และเดินวิ่งเพื่อสุขภาพ 5 กิโลเมตร  ทยอยปล่อยตัวนักวิ่งตั้งแต่เวลา 04.00 น.- 04.55 น. นักวิ่งที่ชนะการแข่งขันในประเภทฮาล์ฟมาราธอน 21.1 กม. จะได้รับเงินรางวัลพร้อมถ้วยรางวัลเกียรติยศ over all 21.1 กม. จากพลเอก ประยุทธ์ จันทร์โอชา นายกรัฐมนตรี